อิตัลไทยรุกพลังงาน
เบนเข็มทุ่มลงทุนเหมืองแร่ถ่านหินคุยมาร์จินสูงกว่าก่อสร้าง100 เท่า
3 เม.ย. 2555

เบนเข็มทุ่มลงทุนเหมืองแร่ถ่านหินคุยมาร์จินสูงกว่าก่อสร้าง100 เท่า
อิตัลไทย เบนเข็มบุกธุรกิจพลังงานเหมืองถ่านหิน เตรียมควักกระเป๋าร่วมลงทุนกับจีนเปิดเหมืองไทยเทเนียม 6 หมื่นล้านบาท 
นายเปรมชัย กรรณสูต ประธานกรรมการบริษัท อิตาเลียนไทย ดีเวล๊อปเมนต์ (ITD) เปิดเผยว่า บริษัทได้ปรับนโยบายมุ่งเน้นการดำเนินธุรกิจด้านพลังงานมากขึ้น เนื่องจากได้ส่วนต่างกำไรสูง (มาร์จิน) ถึง 100 เท่า มากว่าการทำธุรกิจรับเหมาก่อสร้าง โดยปัจจุบันบริษัทได้เข้าไปลงทุนทำเหมืองถ่านหินในกลุ่มประเทศอาเซียนหลายแห่ง เช่น อินโดนีเซีย พม่า ลาว กัมพูชา 
นายเปรมชัย กล่าวว่า เมื่อเร็วๆ นี้ บริษัทมีแผนที่จะลงทุนทำเหมืองไทเทเนียมในต่างประเทศ พร้อมกับเปิดโรงงานไทเทเนียมสแลป แต่ยังไม่สามารถบอกได้ว่าที่ประเทศไหน แต่อยู่ใกล้ๆ กับประเทศไทยเป็นประเทศเพื่อนบ้านกัน โดยรัฐบาลได้อนุมัติให้สัมปทาน 30 ปี ใช้เงินลงทุนประมาณ 2,000 ล้านเหรียญสหรัฐ หรือประมาณ 6 หมื่นล้านบาท 
บริษัทจะร่วมทุนกับจีน ซึ่งบริษัทถือหุ้น 60% และจีนถือหุ้น 40% ซึ่งมีกำลังการผลิตได้ถึง 100 ล้านตันต่อปี และคาดว่ามีปริมาณสำรองจำนวนมากคุ้มค่ากับการลงทุน 
นอกจากนี้ บริษัทได้ขายเหมืองถ่านหินในเกาะชวา เพื่อนำเงินมาลงทุนสัมปทานเหมืองถ่านหินในเกาะสุมาตรา อินโดนีเซียแทน เนื่องจากมีขนาดที่ใหญ่และมีปริมาณสำรองถ่านหินสูงกว่า ซึ่งใช้เงินลงทุนประมาณ 300 ล้านเหรียญสหรัฐ โดยได้รับสัมปทาน 30 ปี และเริ่มเข้าไปดำเนินการแล้วประมาณ 5-6 เดือนที่ผ่านมา 
ทั้งนี้ ในเฟสแรกได้ดำเนินการผลิตถ่านหินได้แล้ว โดยมีกำลังการผลิต 15 ล้านตันต่อปี และจะสามารถที่จะเพิ่มกำลังการผลิตได้สูงสุด 40-50 ล้านตันต่อปี 
“ปัจจุบันแนวโน้มต่างประเทศ ทั้งจีน อินเดีย เกาหลีใต้ ญี่ปุ่นมีความต้องการถ่านหินเพิ่มมากขึ้น โดยเฉพาะเหมืองถ่านหินที่บริษัทได้รับสัมปทานสามารถที่จะผลิตถ่านหินที่มีคุณภาพสูง หรือมีกำมะถัน (ซัสเฟอร์) ต่ำ ยิ่งเป็นที่ต้องการมาก มีเท่าไรก็ขายได้ทั้งหมด” นายเปรมชัย กล่าว 
นายเปรมชัย กล่าวถึงแนวโน้มราคาถ่านหินก็เริ่มปรับตัวสูงขึ้นจากปัจจุบันราคาถ่านหินอยู่ที่ 70-90 เหรียญสหรัฐต่อตัน และราคาเคยตกต่ำสุดในช่วง 5-6 ปีที่แล้ว ตอนนี้ก็อยู่ในช่วงวัฏจักรขาขึ้น โดยมีแนวโน้มที่ราคาจะปรับไปในช่วงราคาสูงสุด 120 เหรียญสหรัฐต่อตัน ยิ่งทำให้บริษัทมีโอกาสทำกำไรได้เพิ่มขึ้น 
“จริงๆ ผมจบวิศวะเหมืองแร่ มีความชำนาญด้านนี้โดยเฉพาะ และธุรกิจพลังงานทำเหมืองถ่านหิน หรือเหมืองแร่ต่างๆ จะเป็นธุรกิจที่มีมาร์จินสูงกว่าธุรกิจรับเหมาก่อสร้าง 100 เท่า และแนวโน้มถ่านหิน หรือแร่ธาตุต่างๆ ก็เป็นที่ต้องการของโลก ส่วนธุรกิจรับเหมาก่อสร้างการลงทุนสร้างระบบสาธารณูปโภคก็มาเสริมกันได้” นายเปรมชัย กล่าว
ด้านราคาหุ้น ITD ยังคงอ่อนตัวลง 0.02 บาท ปิดที่ 3.52 บาท แม้ว่าการเลือกตั้งซ่อมของพม่าจะผ่านพ้นไปด้วยดี และจะส่งผลบวกต่อโครงการทวายโดยตรง แต่นักลงทุนยังคงกังวลเรื่องการเพิ่มทุนจดทะเบียนในเร็วๆ นี้